Ταιριάζουμε; (ταινία)

Το Ταιριάζουμε; (πρωτότυπος τίτλος: Materialists) είναι Αμερικανική κωμική δραματική ρομαντική κομεντί του 2025 σε σενάριο και σκηνοθεσία της Σελίν Σονγκ. Στην ταινία πρωταγωνιστούν οι Ντακότα Τζόνσον, Κρις Έβανς και Πέδρο Πασκάλ. Με φόντο την κουλτούρα των γνωριμιών με βάση την πολυτέλεια στην Νέα Υόρκη, η ταινία ακολουθεί το ερωτικό τρίγωνο ανάμεσα σε μία προξενήτρα, τον επίδοξο ηθοποιό πρώην σύντροφο της και έναν γοητευτικό εκατομμυριούχο.

Η ταινία σηματοδοτεί την δεύτερη ταινία της Σονγκ μετά το Περασμένες Ζωές (2023) και συνεχίζει την εξερεύνηση της σχετικά με την οικειότητα, την ταυτότητα και τις σύγχρονες σχέσεις. Η ταινία, σε παραγωγή της Killer Films και της 2AM, κυκλοφόρησε στις Ηνωμένες Πολιτείες από την A24 στις 13 Ιουνίου 2025, και κυκλοφόρησε παγκοσμίως από την Sony Pictures Releasing International. Στην Ελλάδα, κυκλοφόρησε στις 7 Αυγούστου 2025. Γενικά, έλαβε θετικά σχόλια από τους κριτικούς.

Πλοκή
Η Λούσι Μέισον, αποτυχημένη ηθοποιός που έγινε πετυχημένη προξενήτρα, δουλεύει στο Adore, μια εταιρεία συνοικεσίων στην Νέα Υόρκη. Ως εθελοντικά άγαμη "αιώνια εργένισσα", υποστηρίζει πως είτα θα πεθάνει μόνη της είτε θα παντρευτεί κάποιον πλούσιο. Παρά την επαγγελματική της επιτυχία, η Λούσι αρχίζει να εκνευρίζεται με τις αυξανόμενες μη ρεαλιστικές προσδοκίες των πελατών της. Η μακροχρόνια πελάτισσα της, η Σόφι δυσκολεύεται να χαμηλώσει τις προσδοκίες της και να συμβιβαστεί, ενώ η Λούσι την παρηγορεί για μία πρόσφατη απόρριψη της.

Η Λούσι πηγαίνει στον γάμο μίας πρώην πελάτισσας της, τον ένατο για τον οποίο είναι υπεύθυνη. Η νύφη κλαίει, επειδή νιώθει ότι παντρεύεται για ρηχούς λόγους και από υποχρέωση, όμως η Λούσι τελικά την πείθει να προχωρήσει με την τελετή. Στην δεξίωση του γάμου, η Λούσι προσεγγίζεται από τον χρηματιστή Χάρι Καστίγιο, τον αδερφό του γαμπρού, ο οποίος ακούει τυχαία την επαγγελματική πρόταση που κάνει η Λούσι σε άλλες εργένισσες στο πάρτι. Της δείχνει ότι ενδιαφέρεται για αυτήν, αλλά εκείνη τον απορρίπτει, προτείνοντας του αντ' αυτού να γίνει πελάτης της Adore.

Η Λούσι, επίσης, συναντάει τυχαία το πρώην αγόρι της, τον Τζον Φιντς, που δουλεύει ως σερβιτόρος στο κέιτερινγκ του γάμου και συνεχίζει να κυνηγάει την υποκριτική. Οι δυο τους αναπολούν την πρώην σχέση τους, η οποία έληξε λόγων των κοινών τους οικονομικών δυσκολιών, όπως το να τρώνε από καντίνα στην επέτειο τους.

Ο Χάρι εξακολουθεί να φλερτάρει την Λούσι, πηγαίνοντας την σε πολυτελή εστιατόρια. Αυτή, αρχικά αμφισβητεί το ενδιαφέρον του, πιστεύοντας ότι θα μπορούσε να βρει καλύτερη σύντροφο, αλλά αυτός την επιβεβαιώνει ότι το ενδιαφέρον του είναι ειλικρινές. Η σχέση τους γίνει σύντομα επίσημη και η ανανεωμένη αισιοδοξία της Λούσι αρχίζει να μεταφράζεται και στην επαγγελματική της ζωή. Ο Μαρκ, το τελευταίο ραντεβού της Σόφι, λέει στην Λούσι ότι απόλαυσε το ραντεβού με την Σόφι και θέλει να την ξαναδεί. Η αυτοπεποίθηση της Λούσι κλονίζεται όταν το αφεντικό της, η Βάιολετ, την ενημερώνει ότι ο Μαρκ επιτέθηκε σεξουαλικά στην Σόφι, με αποτέλεσμα αυτή να μηνύσει την Adore.

Η Λούσι και ο Χάρι πηγαίνουν σε μία παράσταση στην οποία πρωταγωνιστεί ο Χάρι, και παρόλο που η στεναχώρια του Τζον που τους βλέπει μαζί είναι εμφανής, τους προσκαλεί να πάνε για ποτό με τον θίασο μετά την παράσταση. Σε μία ιδιωτική συζήτηση, ο Τζον καταλαβαίνει ότι η Λούσι είναι στεναχωρημένη για κάτι, αλλά οι προσπάθειες του να την παρηγορήσει φαίνονται ακούσια επικριτικές, με αποτέλεσμα αυτή να φύγει άμεσα με τον Χάρι.

Παρόλο που η Βάιολετ λέει στην Λούσι ότι η κατάσταση της Σόφι είναι εκτός του ελέγχου της και να μην της μιλήσει λόγω της μήνυσης, αυτή εντοπίζει την Σόφι και της ζητάει συγγνώμη προσωπικά. Η Σόφι είναι θυμωμένη και αρνείται την συγγνώμη της, αποκαλώντας την έναν "νταβατζή" που έψαχνε να ξεφορτωθεί έναν προβληματικό πελάτη σε οποιονδήποτε άντρα μπορούσε, χωρίς να την ενδιαφέρουν οι συνέπειες.

Καθώς προετοιμάζεται για ένα ταξίδι στην Ισλανδία με τον Χάρι, η Λούσι βρίσκει ένα δαχτυλίδι αρραβώνων στις βαλίτσες του. Αργότερα την ίδια νύχτα, ανακαλύπτει ότι ο Χάρι έχει υποβληθεί σε χειρουργική επέμβαση επιμήκυνσης κνήμης για να αυξήσει το ύψος του. Αμετάπειστος ότι η επέμβαση του άλλαξε τη ζωή προς το καλύτερο, αλλά εκνευρισμένος που η Λούσι το έμαθε, την ρωτάει αν αυτό αλλάζει τα συναισθήματα της για αυτόν. Παρόλο που αυτό δεν άλλαξε κάτι, η Λούσι συνειδητοποιεί ότι και οι δύο διατηρούν τη σχέση τους απλά και μόνο επειδή "τσεκάρουν τα κουτάκια" του τι ψάχνει ο καθένας σε έναν σύντροφο αλλά δεν είναι ερωτευμένοι στην πραγματικότητα. Τελικά, καταλήγουν να χωρίσουν φιλικά.

Επειδή η Λούσι έχει υπενοικιάσει το διαμέρισμα της λόγω του ταξιδιού και δεν έχει κάπου να μείνει, επισκέπτεται τον Τζον, ο οποίος της προτείνει να ταξιδέψουν στην Άνω Πολιτεία της Νέας Υόρκης με χρήματα που έβγαλε από την παράσταση του. Σε έναν γάμο που πηγαίνουν μαζί απρόσκλητοι, αυτή τον φιλάει. Όταν ο Τζον την ρωτάει αν πρόκειται να τα ξαναβρούν, η Λούσι εκφράζει την αβεβαιότητα της, επικαλούμενη τις αντικρουόμενες ηθικές της αξίες. Ο Τζον εξομολογείται ότι ήταν πάντα ερωτευμένος μαζί της και ότι φαντασιώνεται ένα μέλλον μαζί της, ενώ η Λούσι παραδέχεται ότι η δυσαρέσκεια της με την οικονομική κατάσταση του Τζον επισκίαζε την αγάπη τους όταν ήταν μαζί.

Η Λούσι δέχεται ένα πανικοβλημένο τηλεφώνημα από την Σόφι, επειδή ο Μαρκ είναι έξω από το διαμέρισμα της και η αστυνομία αρνείται να επέμβει. Η Λούσι και ο Τζον σπεύδουν πίσω στην πόλη, διαπιστώνοντας ότι ο Μαρκ έχει ήδη φύγει. Η Λούσι βοηθάει την Σόφι να κάνει αίτηση για περιοριστικά μέτρα και συμφιλιώνονται. Πριν χωριστούν, ο Τζον κάνει μία εγκάρδια εξομολόγηση στη Λούσι προκειμένου να αναζωπυρώσει τη σχέση τους και της υπόσχεται ότι θα προσπαθήσει πιο σκληρά να την υποστηρίζει. Η Λούσι συμφωνεί.

Αργότερα, η Σόφι αρχίζει να βγαίνει με έναν καινούριο άντρα που την βρήκε η Adore, στην οποία ο Χάρι έχει γίνει επίσης πελάτης. Η Βάιολετ προσφέρει προαγωγή στη Λούσι για να γίνει επικεφαλής του γραφείου της Adore στη Νέα Υόρκη. Η Λούσι αποκαλύπτει ότι σκόπευε να παραιτηθεί αλλά τελικά συμφωνεί διστακτικά να σκεφτεί την πρόταση. Κατά τη διάρκεια ενός χαλαρού γεύματος στο Σέντραλ Παρκ, ο Τζον κάνει πρόταση γάμου στη Λούσι και αυτή δέχεται δίνοντας του ένα φιλί. Οι τίτλοι τέλους, δείχνουν διάφορα ζευγάρια, μαζί με αυτούς, να παίρνουν άδειες γάμου στο γραφείο του γραμματέα του δικαστηρίου της πόλης.

 Ηθοποιοί και χαρακτήρες 

 Παραπομπές 

 Εξωτερικοί σύνδεσμοι 



Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Ταινίες παραγωγής A24
Κατηγορία:Ταινίες παραγωγής Killer Films
Κατηγορία:Αγγλόφωνες ταινίες
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες γυρισμένες στη Νέα Υόρκη